
E L Ő T E R J E S Z T É S

Sülysáp Város Önkormányzata Képviselő-testületének
2014. november 4-én tartandó rendkívüli ülésére

1. napirendhez

Tárgy: A Gólyahír Bölcsőde szakmai programjának jóváhagyása, a gyermekvédelmi rendelet módosítása
Tisztelt Képviselő-testület!

A gyermekek védelméről és a gyámügyi igazgatásról szóló 1997. évi XXXI. törvény 104. § (1) d) pontja szerint a gyermekjóléti és gyermekvédelmi szolgáltató tevékenységet ellátó állami és nem állami intézmény fenntartója jóváhagyja az intézmény szakmai programját.

A Gólyahír Bölcsőde vezetője az intézmény, új, kibővített szakmai programját elkészítette. Sürgős tárgyalására azért van szükség, mivel 2014. november 6-án szakmai ellenőrzésre kerül sor az intézményben, és szükséges lenne ezen dokumentum bemutatása is.

Ugyanezen okból a gyermekek védelmének helyi rendszeréről szóló 12/2010. (VIII. 26.) önkormányzati rendeletben is ki kell küszöbölni egy kisebb technikai hibát, mivel, bár 2012-ben döntöttünk a bölcsődei gondozási díj bevezetéséről, az nem került átvezetésre a rendelet minden érintett bekezdésén.
Kérem az előterjesztés szíves megtárgyalását, és a szakmai program, valamint a rendelet elfogadását.
…/2014. (XI. 4.) ÖKT határozati javaslat
Sülysáp Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 104. § (1) d) pontja alapján a Gólyahír Bölcsőde 2014. június 1-től 2017. december 31-ig érvényes szakmai programját jóváhagyja. 

Határidő: azonnal

Felelős: intézményvezető

Sülysáp, 2014. október 30.


Horinka László sk. 


polgármester

Sülysáp Nagyközség Önkormányzata Képviselő-testületének

…/2014. (...) önkormányzati rendelete

a gyermekek védelmének helyi rendszeréről szóló 

12/2010. (VIII. 26.) önkormányzati rendelete módosításáról

Sülysáp Város Önkormányzatának Képviselő-testülete az Alaptörvény 32. cikk (1) a) pontjával és (2) bekezdésével, a Magyarország helyi önkormányzatairól szóló 2011. évi CLXXXIX. törvény 13. § (1) 8. pontjával, valamint a gyermekek védelméről és a gyámügyi igazgatásról szóló 1997. évi XXXI. törvény 94. § (2), 151. § (9) és 162. § (5) bekezdésével kapott felhatalmazással és feladatkörében a következőket rendeli el:

1. §

Sülysáp Város Önkormányzata Képviselő-testületének a gyermekek védelmének helyi rendszeréről szóló 12/2010. (VIII. 26.) önkormányzati rendelete (a továbbiakban: Gyvr.) 15. § (2)-(3) bekezdése helyébe a következő rendelkezések lépnek:


(2) A gyermekek napközbeni ellátása keretében nyújtott alapellátást jelentő 
szolgáltatások 
közül a bölcsődében az étkezésért és a gondozásért, egyéb 
intézményekben csak az étkeztetésért kell térítési díjat fizetni. 


(3) Az intézményi térítési díjakat a rendelet 2. melléklete tartalmazza.  

2. §

Ez a rendelet a kihirdetését követő napon lép hatályba, majd az azt követő napon hatályát veszti. 

Sülysáp, 2014. november 4.


Horinka László
Tóth Krisztina

jegyző

